## Odluka Agencije za elektroničke medije klasa: 612-12/11-01/0081, urbroj: 567-06-12-23 od 26. rujna 2012.

### NN 110/2012 (5.10.2012.), Odluka Agencije za elektroničke medije klasa: 612-12/11-01/0081, urbroj: 567-06-12-23 od 26. rujna 2012.

AGENCIJA ZA ELEKTRONIČKE MEDIJE

2390

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Vesna Roller, Ljubomir Stefanović, Marija Udiljak i Duško Zimonja kao članovi Vijeća na temelju članka 69. stavka 1. podstavka 3. (»Narodne novine« broj 153/09 i 84/11) i članka 21. stavka 1. točke 3. Statuta Agencije za elektroničke medije (»Narodne novine« broj 90/10), u postupku pokrenutom po službenoj dužnosti, radi nadzora nad radom nakladnika – KAPITAL NET d.o.o. Zagreb, na 51-12 sjednici održanoj 26. rujna 2012., donijelo je

ODLUKU

I. Trajno se oduzima koncesija za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske nakladniku televizije – trgovačkom društvu KAPITAL NET d.o.o., Zagreb, OIB: 36575412572.

II. Ugovor o koncesiji za obavljanje djelatnosti televizije – emitiranje specijaliziranih televizijskih kanala u zemaljskoj mreži unutar Multipleksa D na području Republike Hrvatske (D1-D9) br. R-004/11, klasa: 612-12/10-02/0031, urbroj: 561-01/10-04 od 28. ožujka 2011. prestaje važiti danom konačnosti odluke o trajnom oduzimanju koncesije.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Odlukom Vijeća za elektroničke medije, klasa: 612-12/10-02/0028, urbroj: 567-02/10-03 od 17. prosinca 2010. (»Narodne novine« broj 3/11.) nakladniku Kapital Net d.o.o. Zagreb je dana koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D (3 kanala) na vrijeme od 15 godina.

Na temelju predmetne Odluke, Vijeće za elektroničke medije i Hrvatska agencija za poštu i elektroničke medije su s nakladnikom Kapital Net d.o.o. Zagreb potpisali Ugovor o koncesiji za obavljanje djelatnosti televizije – emitiranje specijaliziranih televizijskih kanala u zemaljskoj mreži unutar Multipleksa D na području Republike Hrvatske (D1-D9), klasa: 612-12/10-02/0031, urbroj: 561-01/10-04 od 28. ožujka 2011.

Izvršnom odlukom Vijeća za elektroničke medije, klasa: 612-12/11-01/0081, urbroj: 567-06-12-20 od 5. rujna 2012. (»Narodne novine«, broj: 102/12.) nakladniku Kapital Net d.o.o. Zagreb privremeno je, na rok od petnaest (15) dana, oduzeta koncesija za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske (točka I. izreke) i naloženo je nakladniku da u roku od petnaest (15) dana ispuni uvjete za obavljanje djelatnosti pružanja medijske usluge radija iz članka 22. stavak 2. Zakona o elektroničkim medijima koji se odnosi na posebne tehničke uvjete i da podmiri naknadu za koncesiju u iznosu od 359.075,86 kn (točka II. izreke), odnosno predmetna Odluka je donesena zbog ispunjenja pretpostavki iz članka 76. stavka 1. točke 2. i 9. Zakona o elektroničkim medijima.

Radi utvrđivanja odlučne činjenice je li nakladnik izvršio obveze iz točke II. izreke Odluke o privremenom oduzimanju koncesije, Stručna služba za nadzor (monitoring) Agencije za elektroničke medije je provela nadzor programa nakladnika 24. rujna 2012. u 13.30 sati te je utvrđeno da nakladnik Kapital Net d.o.o. Zagreb ne emitira u digitalnom zemaljskom emitiranju (putem DVB-T mreže), a uvidom u Registar koncesija Ministarstva financija Republike Hrvatske utvrđeno je da dug po osnovi naknade za koncesiju nije podmiren.

Nakladnik Kapital Net d.o.o. je 26. rujna 2012. dostavio zahtjev za produženje roka ispunjenja obveza, koji zahtjev je dostavljen nakon proteka roka od 15 dana. Prema odredbi članka 79. stavka 3. Zakona o općem upravnom postupku (»Narodne novine«, broj 47/09.) rok koji je odredila službena osoba, kao i rok za koji je propisano da se može produžavati, može se iz opravdanih razloga produžiti. Međutim, produljenje roka se mora zatražiti prije isteka samoga roka čije se produljenje traži, te navedeni zahtjev nije pravodoban.

Prema odredbi članka 22. stavka 2. Zakona o elektroničkim medijima za obavljanje djelatnosti iz stavka 1. toga članka pored općih i programskih uvjeta propisanih tim Zakonom, nakladnik televizije i/ili radija mora ispuniti posebne tehničke, prostorne, financijske i kadrovske uvjete, dok prema stavku 3. toga članka uvjete iz stavka 2. toga članka i postupak utvrđivanja uvjeta pravilnikom propisuje Vijeće za elektroničke medije, uz prethodno mišljenje Hrvatske agencije za poštu i elektroničke komunikacije o tehničkim i prostornim uvjetima.

Prema odredbi članka 2. stavka 1. Pravilnika o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10.) za pružanje medijske usluge radija ili televizije na području koncesije pružatelj medijske usluge mora raspolagati opremom i drugim tehničkim sredstvima koja osiguravaju kvalitetnu proizvodnju, prijenos i emitiranje programa sukladno programskoj osnovi, te čuvanje snimki objavljenog programa.

Prema odredbi članka 75. stavka 4. Zakona o elektroničkim medijima za koncesiju se plaća naknada u korist državnog proračuna.

Prema odredbi članka 4. stavka 1. Pravilnika o obvezi, visini i načinu plaćanja naknada (»Narodne novine« broj 46/10.) naknada za koncesiju za obavljanje djelatnosti pružanja medijskih usluga televizije i radija plaća se za prvu godinu u jednokratnom iznosu i to do zadnjeg dana isteka prve godine koncesije, što će biti propisano Ugovorom o korištenju koncesije, dok prema stavku 2. toga članka godišnja koncesijska naknada za drugu i ostale godine obavljanja djelatnosti plaća se u četiri jednaka obroka, pri čemu svaki obrok dospijeva na naplatu danom isteka razdoblja za koje je naknada plaćena.

Prema Ugovoru o koncesiji nakladnik Kapital Net d.o.o. Zagreb se obvezao, pri ostvarivanju dodijeljene koncesije, pridržavati tehničkih parametara i plaćati naknadu za koncesiju u korist državnog proračuna u iznosu od 450.000,00 kn godišnje te je upozoren da će Vijeće za elektroničke medije privremeno ili trajno oduzeti koncesiju ako utvrdi, između ostalog: da nakladnik nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, i/ili da nakladnik više ne ispunjava uvjete za obavljanje djelatnosti iz članka 22. Zakona o elektroničkim medijima, i/ili da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju.

Iz citiranih izvora prava i odredbi Ugovora o koncesiji za obavljanje djelatnosti televizije – emitiranje specijaliziranih televizijskih kanala u zemaljskoj mreži unutar Multipleksa D na području Republike Hrvatske (D1-D9), klasa: 612-12/10-02/0031, urbroj: 561-01/10-04 od 28. ožujka 2011., razvidno je da je nakladnik tijekom trajanja koncesije obvezan osigurati nesmetano i redovito emitiranje programa na području za koje je dana koncesija te pravodobno ispunjavati obvezu plaćanja naknade za danu koncesiju.

Prema odredbi članka 76. stavka 1. točke 2., 4. i 9. Zakona o elektroničkim medijima Vijeće će donijeti odluku o privremenom ili trajnom oduzimanju koncesije ili dopuštenja pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati, i/ili da nakladnik televizije i/ili radija više ne ispunjava uvjete za obavljanje djelatnosti iz članka 22. toga Zakona, i/ili da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, dok prema stavku 3. toga članka ugovor o koncesiji prestaje važiti danom konačnosti odluke o oduzimanju koncesije odnosno danom prestanka koncesije.

S obzirom na to da nakladnik nije izvršio obvezu iz točke II. izreke Odluke o privremenom oduzimanju koncesije te da operator prijenosa trgovačko društvo Odašiljači i veze d.o.o. Zagreb nije dostavilo Vijeću za elektroničke medije pisanu obavijest da su omogućili nesmetano emitiranje programa nakladnika Kapital Net d.o.o. Zagreb u multipleksu D na području Republike Hrvatske, na temelju odredbe članka 76. stavka 1. točke 2., 4. i 9. Zakona o elektroničkim medijima, odlučeno je kao u točki I. izreke ove odluke.

S obzirom na to da je donesena odluka o oduzimanju koncesije, na temelju odredbe članka 76. stavka 3. Zakona o elektroničkim medijima, odlučeno je kao u točki II. izreke ove odluke.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-01/0081

Urbroj: 567-06-12-23

Zagreb, 26. rujna 2012.

Agencija za elektroničke medije

Vijeće za elektroničke medije

Zdenko Ljevak, dipl. ing., v. r.

Odluka, NN 110/2012-2390